同謝二兄弟游城南王氏園坐竹中水上
作者：劉攽
朝代：宋

paragraphs: 昧旦從吏役，中昃既休閒。
慨然田野興，策馬從近關。
謝公雖朝裾，雅意存東山。
相期物外游，待我季孟間。
晴陽煦烟郊，藹藹春氣還。
南溪已浮冰，亂石聲潺潺。
意得境彌好，形勞心詎艱。
名園得暫息，奇樹多可攀。
去水貫林竹，脩篁夾澄灣。
波光龍蛇行，微風鳴佩環。
窄徑偶深入，交柯存勿刪。
並流一長嘯，照影清心顔。
勝事豈有盡，向此同蒯菅。
發興自我輩，忽如遠塵寰。
嚴城迫歸鞅，夕陽稍朱殷。
後游期不忘，秀卉春斕斑。